《又题笠东鸿迹图卷》
清代·沈梧

钱塘刺史风骚客，宦游偏冠鸿泥迹。此图烟水翳苍茫，重忆当年官震泽。

政简心闲作雅集，携壶挈榼来裙屐。宾主相望七八人，一时盛会娱泉石。

画图浑不羡西园，风流并入丹青册。东南名胜说吴江，梨花酒白鲈鱼碧。

修禊欣逢贤使君，吏隐天教遂所适。一朝迁转赴梁溪，松陵回首溯山隔。

梁溪古邑我家乡，乡里传君名籍籍。非徒心比惠泉清，更慕登临常岸帻。

追陪深恨识君迟，今始瓢城共晨夕。披图相与溯游踪，何时高会同畴昔。

作者简介：沈梧(1823—1887)，一作沈吾。字旭庭，号古华山农，又号九龙山樵。清无锡人。工诗词，善书法，精丹青。咸丰间游幕京师。著有《蓉湖渔笛词》。收藏甚富，所作山水，有士大夫气，无刻画痕。撰有《石鼓文定本》、《汉武梁祠画象考证》。诗作散失良多，后人将其诗搜罗撰刻一册为《古华山馆劫余稿》。